Wet het binnekort sê oor jou huistaalHierdie artikel was sommer deel van ons Aprilgek-pret en moet dus tong in die kies gelees word. Klik hier om meer te lees. Die Pan Suid-Afrikaanse Taalraad (PanSAT) het op 1 April aangekondig dat nuwe wetgewing oor huistaalgebruik ingestel gaan word om veeltaligheid as ‘n nasionale bate te bevorder. “Die mandaat van PanSAT is onder andere om aanbevelings te maak rakende enige voorgestelde wetgewing wat direk op taalsake op enige vlak van regering betrekking het,” het Mxolisi Myambo, hoof van PanSAT, gesê. “Leerlinge gaan voortaan verplig word om, buiten Afrikaans en Engels, minstens twee ander Afrika-tale aan te leer,” het Myambo bygevoeg. “Die doel is eerstens om veeltaligheid as nasionale bate te bevorder, maar ook om seker te maak dat voorheen gemarginaliseerde tale aktief bevorder word.” Kinders in huisgesinne gaan dan hul ouers dié tale moet leer praat. Volgens die voorgestelde wetgewing gaan huisgesinne gedwing word om op sekere tye van die dag ‘n spesifieke taal te praat. “Die kinders moet die ouers leer,” het Myambo gesê. Volgens Myambo gaan die regering van dieselfde tegnologie gebruik maak wat bepaal hoeveel mense in ‘n huishouding van die televisie gebruik maak en of die televisielisensie betaal is. “Die tegnologie is in Duitsland ontwerp en kan uit die timbre van jou stem optel watter taal jy praat,” het Myambo bygevoeg. Indien huisgesinne hulle nie aan dié wetgewing onderwerp nie, of nie tydens die bepaalde tydgleuwe die spesifieke taal praat nie, sal hulle outomaties beboet word. Die bepaalde tegnologie sal ook in e-tolskyfies ingebou word om taalgebruik in motors te monitor. “Aangesien daar nog nie baie van dié skyfies verkoop is nie, sal dit maklik wees om die bestaande skyfies terug te roep en kragtens die wetgewing aan te pas,” het hy gesê. E-tolskyfies sal voortaan landwyd verpligtend wees.